Coornhoop (ook Koornhoop, Corenhoop, Coorenhoop) is 'n historiese 17de eeuse plaashuis. Dit is geleë by Dixtonweg 2 in Observatory (Kaapstad). Tans huisves dit die Centre for Conflict Resolution. In 1657 en 1658 het Jan van Riebeeck op die westelike oewer van die Liesbeek aan 14 Vryburgers grond gegee om met koring te boer. Om hulle oes teen strooptogte deur die Khoikhoi te beskerm is 'n ry fortjies en skure al langs die rivier gebou. In September 1657 is die skure by Coornhoop voltooi. Sou 'n aanval dreig, moes die vroue en kinders van die nabygeleë landerye daarin kom skuil. Na 4 jaar het die geboue by Coornhoop in onbruik verval. 'n Hele reeks eienaars het die grond daarna onderverdeel en soms weer stukke gekonsolideer en die skure verbou tot woonhuis. Dit is tot een van die Kaapse Skiereiland se mooiste opstalle ontwikkel. In die 19de en 20ste eeu het die geboue verval en is een na die ander gesloop. In 1961 het die Stigting Simon van der Stel die bouvalle gekoop en in 1964 ingrypend gerestoureer. Die endgewels van die oorblywende skure is van die holboltipe en dateer uit 1797.